9/11-slagoffer 17 jaar later uitgekenScott Michael Johnson (Foto: NY Daily News) Die familie van ŉ 26-jarige analis kan uiteindelik berusting kry nadat sy oorskot byna 17 jaar, ná die aanvalle op 11 September 2001 by die Wêreldhandelsentrum, geïdentifiseer is. Die lykskouer se kantoor in New York het Woensdag die slagoffer uitgeken as Scott Michael Johnson, ŉ werknemer van die beleggingsmaatskappy Keefe, Bruyette & Woods. Hy is die 1 642ste slagoffer wat positief uitgeken is ná die terreuraanvalle waartydens 2 754 persone gesterf het toe kapers met vliegtuie in die handelsentrum ingevlieg het. Die lykskouer het gesê hy kon Johnson se oorskot uitken danksy verbeterde DNS-toetse. Dit is die eerste nuwe slagoffer wat uitgeken is sedert Augustus 2017. “Ons het in 2001 onsself daartoe verbind om alles in ons vermoë te doen, maak nie saak hoe lank dit neem nie, om hul geliefdes uit te ken,” het Barbara Sampson, hoof-lykskouer, in ŉ verklaring gesê. Tom en Ann Johnson, Scott se ouers, het aan die New York Times gesê hulle het gehuil toe hulle die nuus kry oor hul seun se oorskot. “Mens is dadelik weer terug in die tragedie, maar dit beteken ook ŉ finaliteit. Op ŉ manier het ek altyd gedink hy sal dalk net een dag opdaag en sê, ‘hier is ek; ek het geheueverlies gehad’,” het Ann aan die koerant gesê. Tot 40% van die slagoffers wat gesterf het se oorskot moet nog uitgeken word.